
GUSTOS NOUS, de Mercè Maure Seraña

PERSONATGES

MARTA. Noia de catorze anys de família catalana.
FARZANA. Noia de catorze anys de família pakistanesa.
MARIA. Mare de la Marta.
ANTON. Pare de la Marta.
SABA. Mare de la Farzana.
IMRAN. Pare de la Farzana.
BILAL. Company de la Marta i la Farzana.
GERARD. Company de la Marta i la Farzana.
CLARA. Companya de la Marta i la Farzana.
PROFESSOR.

ACTE PRIMER

ESCENA PRIMERA

L’escenari està dividit en dues parts. En una banda hi ha la MARIA, la mare de la MARTA, i a l’altra banda hi ha la SABA, la mare de la FARZANA.

(La MARIA pela patates; la MARTA entra i abraça la mare.)

MARTA: Hola!
MARIA: Hola! Com ha anat, a l’institut?
MARTA: Bé. Molt bé.
MARIA: Me n’alegro.
MARTA (Amb veu dolça): Mare, mareta, marona...
MARIA (No deixa de pelar patates): Què vols, Marta?
MARTA: Et vull parlar d’una cosa.
MARIA: Quina cosa?
MARTA: Pots parar de pelar patates?
MARIA: No; he de fer el sopar. Parla, que jo pelo i t’escolto.
MARTA (Parlant a poc a poc): Jo penso... 
MARIA: Què? 
MARTA: Voldria... 
MARIA: Què? 
MARTA: M’agradaria... 
MARIA: Què?
MARTA: Fer-me un forat al nas.
MARIA: Un forat? Al nas? Filla meva, si ja n’hi tens dos! 
MARTA: No, no! No facis broma! Vull un forat, un pírcing! Un pírcing al nas! 
MARIA: No.
MARTA: Per què? Per què no?
MARIA: Perquè no.

(Arriba l’ANTON, el pare de la MARTA)

ANTON: Hola, Marta! (A la seva dona.) Maria, vull fer una rentada. Que hi ha draps bruts? (Mira la mare i la MARTA.) Què passa?
MARTA: Que vull portar una arracada al nas. 
ANTON: Una arracada al nas? Les arracades es posen a les orelles, no?
MARTA: No facis broma! Vull un pírcing! 
ANTON: Ets molt petita. 
MARTA: Tinc catorze anys! 
ANTON: Ets molt petita.

(Fan veure que parlen, però només mouen la boca i gesticulen.)

(A l’altre costat de l’escenari hi ha la SABA, mare de la FARZANA. Planxa. Arriba la FARZANA.)

FARZANA (Fa un petó a la mare): Hola!
SABA (Li torna el petó): Hola! Com estàs?
FARZANA: Bé, i tu?
SABA: Mira, aquí, planxant.
FARZANA: Aquests pantalons són meus, oi?
SABA: Sí.
FARZANA: Són vells, estan molt gastats.
SABA: Sí. Tens raó. Te n’he de fer uns altres.
FARZANA: Mare, no vull que em facis uns pantalons. Vull que em compris uns pantalons. 
SABA: Per què? No t’agrada la roba que et faig?
FARZANA: Sí que m’agrada. M’agrada la roba que portem al Pakistan. Però m’agradaria tenir roba com la d’aquí.
SABA: No t’entenc.
FARZANA: Vull uns pantalons texans i una samarreta.
SABA: Quina bestiesa! Com un noi!
FARZANA: No, mare; com un noi, no. Les noies també porten texans i samarreta.
SABA: Les noies pakistaneses no porten texans i samarreta.

(Arriba l’IMRAN, el pare de la FARZANA. Fa petons a la mare i a la FARZANA.)

IMRAN: Com estan, les meves princeses?
SABA: Mira, discutint, com sempre.
IMRAN: Discutint? Per què?
SABA: La Farzana es vol vestir de noi.
IMRAN (Mirant-se la Farzana): De noi?
FARZANA: No, de noi, no. Vull tenir uns texans i una samarreta; anar vestida amb texans i samarreta. 
IMRAN: Estaries molt lletja. 
FARZANA: M’és igual.
SABA: A tu, tot t’és igual! Et fas gran i et tornes estranya. 
IMRAN: La mare et fa una roba molt bonica, roba bonica per a una noia bonica. 
SABA: Què diran els teus oncles si et veuen vestida així com... FARZANA (Molt enfadada, cridant): Com què, eh? Com què? 
IMRAN: Farzana, no cridis així. No et posaràs texans i samarreta, i prou.

ESCENA SEGONA

Pati de l’institut. Els alumnes surten al pati. La MARTA seu a terra tota sola. La FARZANA s’asseu al seu al costat.

MARTA: Estic fatal.
FARZANA: Per què?
MARTA: Estic enfadada. Molt enfadada. Superenfadada.
FARZANA: Amb qui?
MARTA: Amb els meus pares.
FARZANA: Per què?
MARTA: No em deixen fer un pírcing al nas.
FARZANA: Un pírcing?
MARTA: Sí, com tu, un forat per posar-me una boleta, o un brillantet... 
FARZANA: No? 
MARTA: No. 
FARZANA: I per què? 
MARTA: Perquè no. Diuen que sóc massa petita, que em sortiran els mocs pel forat... 
FARZANA (Riu): Els mocs? 
MARTA (Riu): Sí. Diuen que quan em moqui em sortiran els mocs pel forat. 
FARZANA: No és veritat. 
MARTA: És clar que no. Oi que a tu no et surten pas els mocs pel forat? 
FARZANA: No. 
MARTA: Són beneits. 
FARZANA: Els meus, també. 
MARTA: No, els teus pares no són beneits, els teus pares et van deixar fer un forat. 
FARZANA: Els meus pares em van fer un forat. Jo no ho vaig demanar.
MARTA: Ho veus?
FARZANA: Però no em deixen portar texans ni samarreta. He d’anar vestida sempre així, amb aquests pantalons i aquestes túniques. MARTA: Si són molt bonics! 
FARZANA: Sí, però a mi m’agradaria poder variar, poder anar vestida com tu.
MARTA: És clar, ja ho entenc. Els pares són beneits. 
FARZANA: No està bé parlar així dels pares; però sí, ho són.

(Arriben en GERARD, la CLARA i en BILAL.)

CLARA: Ei! Què feu?
MARTA: Res.
FARZANA: Estem fatal.
GERARD: Jo també. He tret un tres de Socials.
FARZANA: No és per les notes.
MARTA: Jo he tret un vuit.
FARZANA: I jo, un vuit coma sis.
BILAL: I esteu malament?
FARZANA: No és per les notes!
BILAL: Què us passa, doncs?
MARTA: Estem enfadades amb els nostres pares.
CLARA: Totes dues?
FARZANA: Sí.
MARTA: No em deixen fer un pírcing a l’aleta del nas.
FARZANA: I a mi no em deixen posar texans.
CLARA: Per què? Si tothom porta pírcing i texans!
BILAL: Per què no us ho deixen fer?
MARTA: Els meus diuen que sóc massa petita, que un forat al cos és una mutilació, que fa gamberra... 
GERARD: Bah! Quin rotllo!
FARZANA: I a mi em diuen que semblaré un noi, que la meva família s’enfadarà, que pensaran que sóc una gamberra...
BILAL (Seu al seu costat): Buf! Que pesats!
CLARA: Fa riure. (Parlant a la Marta.) Els teus pares no et deixen fer un pírcing i a la Farzana sí que li deixen fer i a tu, Farzana, no et deixen fer el que pot fer la Marta.
BILAL: Teniu els pares canviats.
GERARD: Hauríeu de canviar de pares.
BILAL: Sí, bona idea! La Marta es queda els pares de la Farzana, que li deixen fer el pírcing, i la Farzana es queda els pares de la Marta, que li compraran els texans.
CLARA (Riu): Ha, ha, ha! Que bèstia!
GERARD: Estaria bé canviar de pares.
BILAL: Sí. Ha, ha, ha! Quan no estàs d’acord amb ells, uns altres!
GERARD: És clar! Estaria bé. Canviar-los per uns altres que ens agradin més.
CLARA: Ells també ens han d’aguantar tal com som. No ens canvien pas per uns altres fills.
BILAL: Però si no els agrada com som ens poden castigar.
GERARD: És veritat. A mi em castigaran per suspendre les socials. Però, ¿qui castiga els pares per no escoltar els fills?
CLARA: Això és veritat. Ells tampoc no són perfectes!
BILAL: Però nosaltres no hi podem fer res. Els hem d’acceptar tal com són.
FARZANA: És injust.
MARTA: Sí, és molt injust.

ESCENA TERCERA

Els alumnes són a classe. El professor explica.

PROFESSOR: Avui parlarem de la comunicació. Gerard, que és la comunicació? 
GERARD: Comunicar una cosa. 
PROFESSOR: I què és comunicar? 
BILAL (Aixeca el braç): Explicar. 
PROFESSOR: Molt bé. I què vol dir, en Gerard, quan diu una cosa? Una pera? La pissarra? 
ALUMNES: No, no!
PROFESSOR: Doncs, què podríem dir que és aquesta cosa? 
CLARA (Aixeca el braç): Una història! 
PROFESSOR: D’acord. I si jo et dic: «Vine». T’estic explicant una història? 
CLARA: No.
PROFESSOR: I m’estic comunicant amb tu? 
CLARA: Sí.
PROFESSOR: És clar, t’estic demanant que vinguis. 
GERARD (Aixeca el braç): Estàs donant una ordre. 
PROFESSOR: Sí, molt bé. Envio un missatge. 
BILAL (Aixeca el braç): Un SMS! 
PROFESSOR: Això és una manera d’enviar un missatge. I tu, Bilal, quan aixeques el braç, quin missatge m’envies?
BILAL: Dic que vull parlar. 
PROFESSOR: Molt bé. Veieu? També ens comuniquem sense paraules. Amb gestos, amb accions.

(En GERARD ha tret el mòbil. El professor va al seu costat i li pren.)

PROFESSOR: Com ara: quin missatge li he enviat a en Gerard?

ALUMNES (Tots, a cor): Gerard, no has de fer servir el mòbil a classe! PROFESSOR (Riu): Ho heu entès molt bé! I tu, Gerard, ho has entès? (Li torna el mòbil.) Apa, guarda-te’l i no el tornis a treure.

(En GERARD fa que sí amb el cap i guarda el mòbil.)

PROFESSOR: I ara, per parelles, fareu una llista de maneres de comunicar-se.

(Els alumnes s’agrupen per parelles. La MARTA i la FARZANA es posen juntes.)

MARTA: He tingut una idea!
FARZANA: Quina idea?
MARTA: Enviarem un missatge als nostres pares.
FARZANA: Pel mòbil?
MARTA: No has escoltat el profe? No cal mòbil per enviar aquest missatge!
FARZANA: Explica’t més bé.
MARTA: Mira... (La MARTA i la FARZANA fan veure que parlen, no se les sent.)

ACTE SEGON

ESCENA PRIMERA

Casa de la FARZANA. La MARTA, en BILAL i en GERARD truquen a la porta. La mare de la FARZANA, la SABA, obre. 

SABA (Molt sorpresa): Hola, macos! Què voleu? I la Farzana? 
MARTA: Volíem parlar amb tu, bé, amb tu i amb el pare de la Farzana. 
SABA (Espantada): Ha passat alguna cosa dolenta? On és la Farzana? MARTA: Tranquil·la, la Farzana està bé. M’imagino que ara és a casa meva i parla amb la meva mare. 
SABA: Ai, no entenc res. 
BILAL: Podem entrar? 
SABA: Oh, i tant! Passeu, passeu!

(Entren al pis.)

SABA: Seieu, seieu i expliqueu-me. Com és que heu vingut vosaltres i la meva filla no és aquí?
GERARD: La Marta i la Farzana han decidit fer un canvi.
SABA: Un canvi?
BILAL: Sí. Han decidit canviar de pares.
SABA: No entenc res. Què vol dir canviar de pares?
MARTA: La Farzana i jo som amigues. Ens expliquem les nostres coses. Ella em parla de vosaltres i jo li parlo dels meus pares.
SABA: Sí, és clar, és normal.
MARTA: I jo he decidit que vosaltres m’agradeu més que els meus pares. I us vull adoptar. Vull ser la vostra filla, i que vosaltres sigueu els meus pares.
GERARD: O sigui que la Marta us ha adoptat. Vol viure amb vosaltres. SABA: I la Farzana?
BILAL: Oh! La Farzana ha adoptat els pares de la Marta. 
SABA: Però això no pot ser, els nens no poden adoptar pares. GERARD: Si els pares poden adoptar nens, els nens han de poder adoptar pares. 
BILAL: És just. 
SABA: Però, Marta, tu ja tens una família, tu ja tens pares. No es poden tenir dos pares i dues mares! 
MARTA: Sí. Mira en Gerard. 
GERARD: I tant! Jo tinc dos pares i dues mares. Els meus pares es van separar i van trobar una nova parella, per tant, ara tinc dos pares i dues mares. 
MARTA: Ho veus? 
SABA (No gaire convençuda): No ho sé, no ho entenc gaire... 
MARTA: Sóc bona filla: menjo de tot, em faig el llit cada matí, paro i desparo taula, sóc bona estudiant. No us donaré problemés. Voleu ser els meus pares? 
SABA: Ets una nena molt maca, però això que dius és molt gros, quan arribi l’Imran, el meu marit, en parlem. 
BILAL: Bé, nosaltres marxem. 
GERARD: Sí, marxem. Fins demà, Marta. 
MARTA: I jo t’ajudo a fer el sopar, Saba.

ESCENA SEGONA

Casa de la MARTA. La FARZANA i la CLARA truquen a la porta. La mare de la MARTA, la MARIA, obre la porta.

MARIA: Hola Clara, hola Farzana. I la Marta?
FARZANA: És a casa meva.
MARIA: I com és, això?
FARZANA: T’hem d’explicar una cosa.
MARIA: Una cosa? Una cosa de la Marta? Què ha passat?
CLARA: Podem entrar?
MARIA: Sí, és clar. Entreu. Què m’heu d’explicar?
FARZANA: Maria, la Marta i jo parlem de vosaltres, dels pares.
CLARA: I jo també parlo dels meus pares! 
FARZANA: I vosaltres m’agradeu més que els meus pares.
MARIA: Caram!
FARZANA: I he decidit adoptar-vos. 
MARIA: Ostres! 
CLARA: La Farzana us adopta a vosaltres i la Marta adopta els pares de la Farzana. 
MARIA: Això no pot ser. 
FARZANA: Per què no? Si els pares adopten nens, els nens han de poder adoptar pares. 
MARIA: Però tu ja en tens uns, de pares. 
CLARA: I què? Els meus pares ja em tenien a mi i van adoptar la meva germana Shan-Shan. 
FARZANA: Els pares de la Clara volien una altra filla, i ja en tenien una. Jo vull uns altres pares. I vosaltres m’agradeu molt. 
MARIA: Ai, Farzana, no sé què dir!

(La FARZANA s’aixeca i li fa un petó.) 

FARZANA: Doncs ja està!

ACTE TERCER

ESCENA PRIMERA

A casa de la Farzana, la Saba, l’Imran i la Marta estan sopant.

SABA: T’agraden aquestes llenties, Marta?
MARTA: Molt. Són molt bones.
IMRAN: Són diferents de les llenties que menges a casa teva, oi?
MARTA: Sí. Però m’agraden.
SABA: Me n’alegro. La primera vegada que mengem una cosa potser no la trobem bona.
IMRAN: Sí, és clar, els gustos nous no sempre agraden.
MARTA: És veritat. Quan no estàs acostumat a una cosa, no la trobes bé. Però es tracta de no dir que no a les coses diferents.
IMRAN: A mi m’encanta el pa amb tomàquet. I al meu país no n’havia menjat mai.
MARTA: Veus? A mi no m’agrada. El pa queda mullat.
IMRAN (Riu): Ha, ha, ha! Mullat?
MARTA: De vegades no t’agraden les coses que fan la gent com tu, com a mi em passa amb el pa amb tomàquet, i en canvi t’agraden les coses que fan persones de cultures diferents.
SABA: Com les llenties.
MARTA: Sí. Com les llenties. O com el brillantet que portes al nas.
SABA: Voleu més pollastre?
MARTA: Jo no. Porto la fruita?

(La MARTA se’n va a la cuina.)

IMRAN: Quina cosa més estranya! Nosaltres aquí amb la Marta, i la Farzana a casa d’ella. 
SABA: Sí. No ho entenc. Per què ho deuen fer, això? 
IMRAN: Demà anem a l’institut a buscar la Farzana i aclarim aquesta historia. 
SABA: Saps què? Telefonaré als pares de la Marta. Potser ens podran explicar alguna cosa. 
IMRAN: Bona idea! Esperem que la Marta se’n vagi a dormir.

ESCENA SEGONA

En un costat de l’escenari hi ha els pares de la MARTA i, a l’altre, els de la FARZANA.

MARIA: Ara que la Farzana és al llit, telefono als seus pares.
ANTON: Quina hora és? 
MARIA: Tres quarts d’onze. 
ANTON: Espera’t una mica més. La Marta encara deu estar desperta.
MARIA: Mira, m’espero fins a les onze. A les onze truco. 
ANTON: D’acord. A veure si entre tots en podem treure l’aigua clara.
MARIA: A la Farzana li ha agradat el sopar, oi? 
ANTON: Dona, la truita de patates ha quedat molt bona. I el peix també.

(Queden en silenci uns segons.)

MARIA: I allò que ha dit, que li agraden les coses noves, les coses d’aquí...
ANTON: Sí, com els pantalons texans, ha dit. 
MARIA: No deu portar texans, la Farzana. Les noies pakistaneses no en porten.
ANTON: Porta una pedreta al nas.
MARIA: Ep! Anton! Saps què penso?
ANTON: Què?
MARIA: La Farzana porta una pedreta al nas i li agraden els texans. La Marta porta texans i li agraden les pedretes al nas...
ANTON: I nosaltres no li deixem fer un forat per posar-se una pedreta.
(Sona el telèfon. A l’altra banda de l’escenari hi ha la SABA i l’IMRAN. La SABA telefona.)

MARIA (Agafant el telèfon): Digui?
SABA: Hola, bona nit. Sóc la Saba, la mare de la Farzana.
MARIA: Hola, Saba. Estava a punt de trucar-te. La Farzana ja és al llit, ha sopat bé i esta tranquil·la.
ANTON: A veure què t’explica.
SABA: La Marta també està tranquil·la, també ha sopat bé i també és a dormir. Els que no estem tranquils som nosaltres. No entenem què passa.
IMRAN: A veure si ells saben alguna cosa.
MARIA: Nosaltres tampoc.
SABA: Per què han fet això?
MARIA: Saba, la Farzana volia alguna cosa que vosaltres no volíeu? Us heu barallat?
ANTON: Com nosaltres pel pírcing.
SABA: Noia, no ho sé. Sempre discutim. És normal.
IMRAN: Sí. Ahir vam tenir discussió pels texans.
MARIA: Sí, sí, és normal. Però la Marta volia un forat al nas per posar-s’hi una pedreta i...
SABA: Ah, sí? Li agrada? Al meu país moltes dones portem una joia al nas.
MARIA: Però aquí no és costum. Jo li he dit que no.
SABA: Per què no? No t’agrada?
MARIA: Sí que m’agrada, però aquí no ho fem. I li he dit que no.
SABA: Ah! Doncs ja està! Ara ho entenc. La Farzana volia uns pantalons texans. I jo li he dit que no, que les noies pakistaneses no van vestides així.
IMRAN (Cridant, molt enfadat): És per això que ha anat a viure a casa de la Marta? Com pot ser? És una nena consentida i capritxosa. Demà em sentirà!
MARIA: Per això han canviat de pares. I ara què fem?
ANTON (Cridant, molt enfadat): Així que canvia de pares per un pírcing al nas? Què fem? Doncs una bona bufetada i cap a casa! Què s’ha pensat!
SABA: Mira, avui en parlem i demà ens telefonem per posar-nos d’acord.
MARIA: Molt bé. Bona nit. Fins demà.


ESCENA TERCERA

A casa de la família pakistanesa. Hi ha les dues famílies amb les noies. La MARTA i la FARZANA parlen.

FARZANA: Com és que fan un sopar? Els meus pares mai us havien convidat a sopar. 
MARTA: Està clar, claríssim. Un dimecres, no és cap de setmana, demà hem de treballar... 
FARZANA: Què vols dir? No t’entenc. 
MARTA: Dona, avui ens diran que estaven equivocats, es disculparan.
FARZANA: Vols dir? N’estàs segura? 
MARTA: I tant! Demà passat jo aniré amb un pírcing i tu amb pantalons texans. 
FARZANA: Hem guanyat!

(La SABA posa una cassola a la taula.) 

SABA: Quan vulgueu! Podeu venir a taula!

(S’asseuen.)

MARIA (Tastant el menjar): Saba! És molt bo! Et felicito!
IMRAN: Us agrada el menjar pakistanès?
ANTON: Boníssim! Saba, és un sopar molt bo.
SABA: Moltes gràcies! Us agraden els gustos nous. A la Marta també.
MARTA: Sí, a mi sí que m’agraden les coses noves.
ANTON: Com el brillantet de la Farzana?
MARTA: Sí.
SABA: A tu, Farzana, també t’agraden les coses noves, per exemple, els pantalons texans de la Marta.
FARZANA: Sí. També.
MARTA: Per això hem canviat de casa. (Parlant als seus pares.) Heu vist que a la Farzana no li surten mocs pel forat?
FARZANA (Als seus pares): I heu vist que la Marta no sembla un noi?
MARTA i FARZANA (Parlant a cor): I heu vist que no sembla una gamberra?
IMRAN: Sí, ho hem vist. També hem vist, Farzana, que tu canvies uns pares per uns pantalons texans.
MARIA: I tu, Marta, per un pírcing.
ANTON: No tenim un gran valor. No?
SABA: No, ja ho veieu, vosaltres valeu uns texans i nosaltres un pírcing.
MARTA (Trista): Home, no... No és això...
FARZANA (Trista): Us volíem explicar...
MARTA: Volíem posar un exemple...
FARZANA: Comunicar-nos sense paraules...
MARTA: És una manera de comunicar-se!
FARZANA: El profe de llengua va explicar que moltes vegades diem coses sense paraules, amb gestos, amb accions.
IMRAN (Rient): Ha, ha, ha! Veig que aquestes nenes escolten molt els professors!
MARIA: Però no sé si els entenen.
MARTA: Sí, mare. (Li fa un petó.) Ho veus? Això també és un missatge.

(Riuen tots.)

FARZANA: Així, què?
SABA: Què de què?
IMRAN: Vols dir si tindràs texans o no tindràs texans?
MARTA: Va, sí, què?
ANTON: Tindràs pírcing o no tindràs pírcing, Marta?
IMRAN: Mira, Farzana, a mi m’agrada molt el pa amb tomàquet. Però la primera vegada que en vaig menjar no el vaig trobar tan bo com el trobo ara.
FARZANA: És clar, no hi estaves acostumat.
MARIA: I a nosaltres ens va passar igual amb el curri. Oi, Anton?
ANTON: És clar, la primera vegada no ens va agradar gaire.
SABA: Cal temps. Per a tot cal temps.
FARZANA (Impacient, picant amb els dits sobre la taula): I quant de temps necessiteu per comprar uns texans?
MARTA: Jo menjo pollastre al curri des del primer dia!
MARIA: Però encara protestes quan hi ha bledes!
ANTON (Rient): Maria, la Marta necessita temps.
IMRAN I SABA (Rient): Com nosaltres!
ANTON I MARIA (Rient): I com nosaltres!

(La FARZANA i la MARTA s’abracen, tristes.)

FARZANA: No hi ha manera! 
MARTA: No ha servit de res!
ACTE QUART

Hi ha la FARZANA, la MARTA, en BILAL, en GERARD i la CLARA. La FARZANA va vestida amb uns texans, la MARTA porta un robí al nas.

CLARA: Ties, quina bona nota!
GERARD: Un deu, ties, un deu! Sou unes empollones!
FARZANA: No, no, d’empollones, res. Ens ho hem treballat!
MARTA (Remarcant molt les síl·labes): Tre-ball-i-temps! 
BILAL: La millor nota del treball de llengua! 
MARTA: Ho hem treballat molt! Ho hem viscut i ho hem escrit.
CLARA (A en BILAL): Han explicat l’intercanvi de pares. 
GERARD: Per al treball de llengua? 
FARZANA: Sí. Vam explicar l’experiència. 
GERARD: Vau explicar quan vau fer el canvi de pares? 
MARTA: Sí. Vam explicar com ens havíem comunicat amb els nostres pares.
GERARD: I que té a veure amb la classe de llengua? 
BILAL: Noi, a tu quina nota t’ha posat? 
GERARD: Un dos i mig.

(Tots riuen.)

CLARA: No m’estranya! No has entès res!
FARZANA: Nosaltres ens vam comunicar amb els nostres pares.
MARTA: Sí, amb paraules, amb gestos i amb accions. 
GERARD: I us van entendre?

(La FARZANA s’agafa els pantalons i la MARTA es toca el nas, fan uns passos com de ball. Tots riuen, tret d’en GERARD.)

MARTA: Em sembla que sí.
FARZANA: A mi també.
CLARA I BILAL: Sí, sí! I tant que les van entendre!

